বাগুইআটির পুকুর থেকে উদ্ধার ব্যবসায়ীর দেহ

কলকাতা: সাতসকালে চাঞ্চল্যকর ঘটনা! বাগুইআটির (Baguiati) পুকুরে ভেসে উঠল এক ব্যাক্তির মৃতদেহ। ঘটনাকে কেন্দ্র করে হৈচৈ এলাকায়। মৃতের পায়ে গভীর ক্ষতের হদিশ মিলেছে। খবর পাওয়া মাত্রই পুলিশ পৌঁছে দেহ উদ্ধার করে ময়নাতদন্তে পাঠিয়েছে। আত্মহত্যা নাকি খুন? তদন্তে নেমেছে পুলিশ।

সূত্রের খবর, মৃত পেশায় একজন ব্যবসায়ী। ভিআইপির রঘুনাথপুরে ফলের দোকান রয়েছে তাঁর। তাঁর নাম বিশ্বজিৎ সাহা। সোমবার ও মঙ্গলবার দোকানে যাননি তিনি। দোকান সামলাচ্ছিলেন তাঁর কর্মচারীরা। এমনকি নিজের বাড়িও ফেরেননি তিনি। দুশ্চিন্তা বাড়তে থাকলে আশেপাশের নানান এলাকায় খোঁজ শুরু করে পরিবার। শেষমেশ আজ বুধবার সকালে তাঁর দোকান থেকে বেশ কিছুটা দূরে একটি পুকুরে একটি দেহ ভাসতে দেখেন এলাকাবাসী।

আরও পড়ুন: গণেশ চতুর্থীর দিন কেমন থাকবে আবহাওয়া? জানুন বিস্তারিত

ঘটনা নজরে আসতেই তাঁরা থানায় খবর দেন। তড়িঘড়ি পুলিশ পৌঁছে পুকুর থেকে দেহটি উদ্ধার করে। দেহটি তুললে দেখা যায় দেহটি ফল বিক্রেতা বিশ্বজিতের। তারপরেই দেহটি ময়নাতদন্তে পাঠায় পুলিশ। পুলিশ সূত্রে খবর, মৃতের পায়ে গভীর ক্ষত দেখা গিয়েছে। তবে ময়নাতদন্তের রিপোর্ট না আসা পর্যন্ত ঘটনার প্রকৃত কারণ স্পষ্ট হবে না। কোনওভাবে পুকুরে পড়ে গিয়েছেন কি না নাকি আত্মহত্যার পথ বেছেছেন গোটা ঘটনার তদন্ত শুরু করেছে পুলিশ।

দেখুন অন্য খবর